Primăria încalcă dreptul la libera exprimare! De când administrația unui teatru aflat în grija Gabrielei Firea decide ce gândesc cei de pe scenă? Când invocă neamestecul politicii în spațiile Primăriei, oamenii lui Gabi Firea uită că însuși Victor Ponta și-a lansat candidatura la președinție pe Stadionul Național!

vineri, 31 martie 2017, 11:34

Aseară, la Teatrul Excelsior, de pe Strada Academiei, urma să aibă loc un eveniment al publicației ”Decât o revistă” (DoR).

Evenimentul a fost anulat pentru că șefii teatrului au cerut ziariștilor să elimine din filmul de prezentare a publicației imaginile cu demonstrațiile recente din București și din țară.

”E de datoria noastră, ca instituție de cultură publică, să rămânem neutri față de sfera politicului, să nu aderăm la niciun fel de manifestare cu caracter politic în sfera publică. Or, o mică parte din evenimentul vostru, cu sau fără voie, frizează sfera politică față de care noi trebuie să ne păstrăm echidistanți”, motivează administrația teatrului aflat în subordinea Gabrielei Firea.

Revista nu e de acord cu ceea ce consideră ”un act de cenzură”.

Evenimentul se anulează.

Momentul este unul extrem de semnificativ.

Și nu doar pentru că Teatrul Excelsior este inconsecvent în acțiuni.

Așa cum consemnează pagina de media, în 2016 la Excelsior s-au organizat evenimente pur politice (1) lansarea listei PSD pentru alegerile parlamentare și (2) depunerea jurământului consilierilor generali ai Capitalei.

Și nu sunt singurele exemple la nivelul Capitalei.

Dacă am accepta explicația teatrului, (3) nici pe Stadionul Național, un spațiu al sportului prin definiție, aflat de asemenea în administrarea Primăriei, nu se putea organiza în septembrie 2014 lansarea candidaturii lui Victor Ponta în cursa prezidențială.

Dincolo de aceste exemple concrete, vorbesc principiile grav încălcate.

În primul rând, Primăria nu deține imobile, fie ele teatre, stadioane sau spitale. Ea doar le are în grijă!

Ceea ce e o diferență enormă. Nu Primăria e proprietara, ci municipiul București. Cetățenii mai direct spus.

Acest lucru pare o nuanță, dar nu e. Dovadă că dacă vrea să vândă un imobil, administrația Primăriei nu o poate face, așa cum face orice român cu bunul său privat. Primăria intră în proceduri complicate, în care cetățenii, prin reprezentanți, sunt parte a deciziei de vânzare.

Pe scurt: ”Excelsior” e un bun public cultural, al Bucureștiului, nu al lui Gabi Firea!

În al doilea rând, câtă vreme mesajele nu sunt extremiste sau discriminatorii, conținutul a ceea ce se petrece într-un spațiu cultural nu e treaba administrației.

Articolul 30 din Constituția României:

”1) Libertatea de exprimare a gândurilor, a opiniilor sau a credinţelor şi libertatea creaţiilor de orice fel, prin viu grai, prin scris, prin imagini, prin sunete sau prin alte mijloace de comunicare în public, sunt inviolabile”.

Juridic vorbind, inviolabilitatea desemnează una dintre cele mai puternice forme de exprimare a libertății. Ce e inviolabil nu doar că se respectă, dar nici nu se chestionează!

Cu alte cuvinte.

Așa cum nu explici de ce nimeni nu-ți poate intra în casă fără consimțământ, la fel nu ești obligat să demonstrezi de ce opinia ta, judecățile de valoare și exprimarea sunt libere.

Dreptul la libera exprimare nu apără doar punctele de vedere comode sau general acceptate, ci toate exprimările, indiferent cât de impopulare sau de nerezonabile sunt!

Și dacă nu apăreau cu #rezist, imagini de la o demonstrație pașnică, ci cu un film provocator pe scenă, cei de la ”Decât o Revistă” aveau dreptul să le expună public.

Îndrăgostită de propria imagine, folosind atât solidele rute de PR ale lui Sorin Oprescu, cât și un alt aparat nou-nouț de propagandă, Gabriela Firea își trădează instinctele nedemocratice prin episodul ”Excelsior”.

Și, ce ironie!, Teatrul Excelsior este o instituție pentru copii și tineret, primii care s-ar cuveni să-și asume libertatea de exprimare.

Grav nu e doar că primarul Firea o face, ci că nu realizează ce face.

Să consideri ceva ce-ți displace într-un spectacol cultural drept ”adeziune politică”, aşa, ca și cum ”adeziunea politică” ar fi o amenințare la adresa libertății, și să o cenzurezi pe banii cetățenilor, e o developare a caracterului iliberal al regimului PSD care conduce Bucureștiul.

Încă o dată.

Nu sunt relevante bunul gust, opțiunea politică sau dacă filmul este ofensator sau nu.

Pentru unii mitingurile au fost ofensatoare, pentrul alții, nu. Nu contează!

Și nu DoR a încălcat contractul cu Teatrul Excelsior, ci administrația Gabrielei Firea încalcă legea și contractul cu cetățenii.

Primarul iese din înțelegerea cu bucureștenii cărora le gestionează bunurile atunci când folosește acest patrimoniu ca să încalce drepturile altor cetățeni!

Suntem diferiți și gândim diferit.

Ceea ce pentru unii e sublim pentru alții e nebunie curată.

Dar asta ne face puternici.

După expresia lui Wendy Kaminer, avocată și scriitoare americană, una dintre vocile esențiale ale apărării libertăților civile: ”Dacă, într-o societate, dreptul la libera exprimare ar proteja doar opiniile raționale, atunci s-ar așterne o liniște deplină în acea țară”.